Potrivit datelor statistice furnizate de agenţia KeysFin, femeile reprezintă 160.109 din totalul de 444.748 acţionari majoritari la cele 434.239 de societăţi comerciale luate în calcul.

"Dacă ar fi să facem portretul robot al femeii care face afaceri în calitate de acţionar majoritar, aceasta are vârsta medie de 35 - 50 ani, locuieşte la oraş, are studii superioare şi este focusată pe comerţ", arată studiul citat.

Cele mai multe femei implicate în afaceri sunt în Bucureşti (26.255), Cluj (7.284), Constanţa (6.870), Timiş (6.099) şi Bihor (5.316).

Afacerile derulate de românce s-au ridicat, în 2013, la 71,4 miliarde de lei, o suma care reprezintă peste 22 la sută din totalul afacerilor celor peste 400.000 de firme luate în calcul în studiu.

Cele mai multe femei implicate în afaceri din poziţia de acţionar majoritar în România sunt românce (143.365). Pe lângă ele, mai conduc afaceri în România şi femei din China (144), Germania şi Italia (peste 200), Republica Moldova (72), Austria (39), Turcia (38), Franţa (34), Ungaria (27) şi SUA (24).

În privinţa domeniilor de activitate, cele mai multe femei preferă să facă afaceri în comerţ, astfel că peste 23.000 de firme care au ca obiect de activitate acest domeniu sunt conduse sau au acţionari majoritari persoane de sex feminin. Femeile au dezvoltat afaceri şi în sectorul consultanţei pentru afaceri şi management (5.000 de firme), dar şi în sectorul transportului de marfă şi persoane (4.300).

Un alt domeniu în care femeile sunt o prezenţă activă este cel al contabilităţii, auditului financiar şi consultanţei în domeniul fiscal, dovadă fiind cele 3.894 de firme din acest sector care au acţionari majoritari femei.

În topul 10 al preferinţelor femeilor de afaceri din România mai sunt lucrările de construcţii (3.231 firme), barurile (2.895 companii) şi farmaciile (2.237 firme).

Majoritatea firmelor în care sunt implicate femei în calitate de acţionar majoritar au, în medie, trei salariaţi şi o cifră de afaceri de până la 500.000 lei, potrivit studiului citat.